“ออมสิน” เปิด “สินเชื่อไทรทองอเนกประสงค์” ปลอดเงินต้น-ดอกเบี้ย 6 เดือน
“ออมสิน” เปิด "สินเชื่อไทรทองอเนกประสงค์" ปลอดเงินต้น-ดอกเบี้ย 6 เดือน เพื่อแบ่งเบาภาระค่าใช้จ่าย ช่วงโควิดระบาดหนัก
“ออมสิน” เปิด "สินเชื่อไทรทองอเนกประสงค์" ปลอดเงินต้น-ดอกเบี้ย 6 เดือน เพื่อแบ่งเบาภาระค่าใช้จ่าย ช่วงโควิดระบาดหนัก
20 ก.ย. 2564

นายวิทัย รัตนากร ผู้อำนวยการธนาคารออมสิน เปิดเผยว่า เพื่อเป็นการช่วยแบ่งเบาภาระค่าใช้จ่าย ภายใต้สถานการณ์การแพร่ระบาดของโควิด-19 โดยเฉพาะการผ่อนชำระหนี้ต่างๆ ที่อัตราดอกเบี้ยสูง ธนาคารจึงได้เปิดให้กู้ “สินเชื่อไทรทองอเนกประสงค์” เพื่อเสริมภาพคล่อง หรือนำไปไถ่ถอนจำนองสินเชื่อเพื่อการอุปโภคบริโภคจากสถาบันการเงินอื่น ซึ่งผ่อนปรนให้ใช้หลักทรัพย์หลายประเภทมาค้ำประกันเงินกู้ ภายใต้แคมเปญ “กู้ปีนี้ ผ่อนปีหน้า” โดย 6 เดือนแรกไม่ต้องชำระเงินต้นและดอกเบี้ย เพื่อให้คลายกังวลเรื่องค่าใช้จ่ายในช่วงที่ยังคงต้องเผชิญกับสถานการณ์โควิด-19
สำหรับสินเชื่อไทรทองอเนกประสงค์ เป็นสินเชื่อที่สามารถเปลี่ยนทรัพย์สินที่มีอยู่ให้เป็นเงิน ช่วยเสริมสภาพคล่องในยามฉุกเฉิน โดยใช้บ้าน ที่ดิน สวนไร่นา หรือคอนโดมิเนียมที่ปลอดภาระจำนองเป็นหลักทรัพย์ค้ำประกัน วงเงินกู้สูงสุด 10 ล้านบาท ระยะเวลาผ่อนชำระนานสูงสุด 25 ปี ปลอดชำระเงินต้นและดอกเบี้ย 6 เดือนแรก โดยเดือนที่ 7-24 ผ่อนชำระล้านละ 5,500 บาทต่อเดือน หลังจากนั้นคิดอัตราดอกเบี้ย MRR (ปัจจุบัน MRR ของธนาคารออมสินเท่ากับ 6.245%) หรือคิดเป็นอัตราดอกเบี้ยเฉลี่ย 3 ปี เพียง 4.914% ต่อปี ในกรณีผู้กู้ประสงค์ทำประกันชีวิต เพื่อคุ้มครองวงเงินสินเชื่อตามเกณฑ์ที่ธนาคารกำหนด
ทั้งนี้ ภายใต้แคมเปญดังกล่าว ผู้กู้จะต้องได้รับอนุมัติและจัดทำนิติกรรมสัญญาให้แล้วเสร็จภายในวันที่ 30 ธ.ค. 64 โดยสามารถติดต่อยื่นกู้ที่สาขาธนาคารออมสินทุกแห่งทั่วประเทศ ได้ตั้งแต่วันนี้เป็นต้นไป